Flere lokale Aarhus-arkiver, herunder Århus Stiftstidendes store billedsamling, er flyttet med Rigsarkivet til Viborg. Dermed er fire års arbejde med at scanne de lokale billeder til gavn for byen gået helt i stå.

Annonce

Lokale samlinger fra Aarhus med historisk materiale fra f.eks. AGF, Hustømrerne og Aarhus Oliefabrik samt Århus Stiftstidendes store billedsamling fra 1925 og frem er alle flyttet med til Rigsarkivets nye magasiner i Viborg.

Århus Stiftstidendes billedsamling blev for godt ti år siden i forbindelse med avisens tilbageflytning til midtbyen overdraget til Rigsarkivet, som er vant til at håndtere store samlinger på betryggende vis.

Men efter at Rigsarkivet har besluttet at spare sin afdeling i Aarhus væk ved at lukke Erhvervsarkivet, har Aarhus mistet sin læsesal for materialer fra Rigsarkivet. Dermed skal århusianere fremover til Viborg for at se de lokale arkiver fra Aarhus, som Rigsarkivet administrerer, herunder Århus Stiftstidendes billeder taget gennem de seneste 90 år.

»Vi har nået at registrere cirka 100.000 billeder og scanne 21.450 af avisens billeder ind, så de er tilgængelige digitalt. Men der er nok omkring en halv million billeder i alt, og arbejdet med at registrere og scanne dem er nu gået i stå. For vi må ikke låne billederne til Aarhus for at scanne dem, fordi Rigsarkivet ikke har en læsesal her mere. Og vi får ikke frivillige til at rejse til Viborg hver dag for at scanne billeder ind,« siger stadsarkivar Søren Bitsch Christensen.

Rigsarkivets leder, rigsarkivar Asbjørn Hellum, har angivet mange begrundelser for at flytte arkivalierne. Men det handler først og fremmest om en besparelse på 3,4 mio. kr. om året på driften, som han er bange for at sætte over styr, hvis Rigsarkivet skal finansiere en fortsat læsesal i Aarhus. Rigsarkivaren kræver, at det er personale fra Rigsarkivet, der er ansat.

Asbjørn Hellums budskab har hidtil været det kategoriske, at Aarhus selv skal betale hele driften, hvis man ønsker, at Rigsarkivet skal oprette en ny læsesal. Også selv om Rigsarkivet selv finansierer sine læsesale i København, Viborg, Odense og Aabenraa.

Gennem halvandet år har der været forhandlinger mellem bl.a Aarhus Universitet, Aarhus Stadsarkiv og Rigsarkivet om en fortsat læsesal i Aarhus.